Fólkaflokkurin: Jógvan á Lakjuni, fólkafloksmaður úr Fuglafirði, ætlar enn einaferð at stilla upp, bæði til Fólkatingið og til Løgtingið.
- Tað ger ikki tað sama, hvønn tú velur”! minnir Jógvan føroyingar á.
- Her má broyting koma í! Og tí er neyðugt, at fólk fara á val og geva núverandi samgongu-politikarum durafjórðingin – bæði á Fólkatingi og á Løgtingi.
Jógvan sigur annars, at størsta vanlukka, sum er hend hetta valskeiðið, er, at tað skuldi eydnast nøkrum fáum einstaklingum at fáa ein meiriluta í Løgtinginum at broyta hjúnabandslógina, soleiðis at tvey av sama kyni nú kunnu giftast í Føroyum.
– Hetta hevur longu fingið og fer frameftir at fáa álvarsligar avleiðingar fyri okkara eftirkomarar!
- Tjóðveldi, sum jú fyrst og fremst er ein vinstrasosialistiskur flokkur, og Framsókn hevði eg ikki væntað mær nakað av”, sigur Jógvan.
- Men at ein samdur Javnaðarflokkur við sjálvum løgmanni og landsstýriskvinnuni í kirkjumálum á odda skuldi fara so langt sum at lóggeva inn í kirkjuna, soleiðis at bispur mátti steðga allari signing av borgarliga giftum, tað hevði eg ikki roknað við!
- Sekstan av teimum 33 tingmonnunum bóðu um at fáa hjúnabandslógina til fólkaatkvøðu, men øll tjóðveldistingfólkini saman við Javnaðarflokkinum og Framsókn atkvøddu ímóti!
– Kann nakar hava álit á slíkum fólkum?
- Í tinginum liggur nú eitt mál um juridiskt kynsskifti frá Sonju Jógvansdóttir, sum skal stilla upp fyri Tjóðveldi. Hetta verður uttan iva tað næsta, tey fara at berjast fyri – at fólk sjálv skulu avgera, hvat kyn tey eru. So galið er vorðið í føroyskum politikki í dag!
Jógvan er stoltur av at kunna siga, at allur Fólkaflokkurin atkvøddi ímóti at gera hjúnabandslógina kynsneutrala, og at broytingin í hjúnabandslógini hevði ikki verið gjørd, um Fólkaflokkurin var í samgongu!
– Vit vilja verja okkara siðaarv!
- Minnist til, kæru landsmenn: ”Tað ger ikki tað sama, hvønn tit velja!” sigur Jógvan á Lakjuni.
Lagt út hevur Ólavur í Beiti 23/05/2019 20:30